Argentona descobrirà aquest dissabte, per fi, la imatge del monument al Memorial Democràtic que s'havia d'estrenar el 27 d'octubre però es va haver d'ajornar per la pluja. Finalment serà aquest dissabte 15 de desembre a les 12h al Parc del Memorial Democràtic, situat a l'Avinguda del Dr Farrero.\nL'escultura és obra creativa de l'arquitecte Agàpit Borràs i execució per part de Serralleria March. Els llistats de noms homenatjats són fruit de la recerca de la historiadora Margarida Colomer i s'incorporen en el conjunt.\nTots els qui van morir\nAquest dissabte es farà la inauguració del monument al Memorial Democràtic al parc del mateix nom. Aquest monument pretén deixar palès a la vila un record per totes aquelles persones que van perdre la vida a la Guerra Civil i durant la Postguerra, amb l'objectiu que aquest monument serveixi de testimoniatge perquè mai més es repeteixi un episodi de conflicte civil.


EL NOSTRE HORT | miralhort\nL’hort del PQPI-PTT de Sant Cugat va començar el curs 2010-2011. En aquest període de temps ha patit canvis i millores però segueix tenint el mateix objectiu. És una eina i un camp d’aprenentage, ja que el curs de vivers i jardins necessita un espai on experimentar i comprovar el cicle de vida de les plantes, els tipus de sols, les plagues, la construcció i manteniment d’una instal·lació de reg… i moltíssimes altres coses. És un hort basat en els principis de l’agricultura ecològica, per tant respectuós amb el medi ambient i que té la intenció d’autogestionar-se. Reutilitzem materials per fer les nostres construccions (palets vells per fer compostadors, les vies de tren velles per marcar els camins, les canyes que treiem de la riera per fer espatlleres, per ajudar al compostador…, el trinxat que ens dónen de les tales del voltant per fer encoixinats, compostar les restes orgàniques del manteniment del jardí del voltant del casal i del mateix hort…). El sistema de reg és per goteig, i l’encoixinat permet treure el màxim rendiment a l’aigua que gastem. Tot el que anem fent és pensant en la sostenibilitat.\nPer altra banda el nostre hort es torna el dels nens i nenes de P4 de l’escola Catalunya durant una bona part de l’any. Tan bon punt comencem el projecte integrat, les classes de les Llunes coneixen el noste hort i la vida de les plantes i ens ajuden a tenir-ne cura.\nL’Ajuntament de Sant Cugat ens va cedir uns terrenys que hi ha darrera el Casal Cultural de Mira Sol que tenien aquest aspecte:\nÉs evident que va caldre molta feina per aconseguir transformar aquest munt d’herbes en un hort. El primer que vam fer va ser arrencar totes les males herbes que hi havia.\nDurant uns quants dies d’octubre del 2010 la principal feina va ser treure herbes, després vam marcar el perímetre que volíem que ocupés l’hort.\nVam començar amb eines manuals, xapo en mà i força animal. Després vam passar la desbrossadora i la segadora, per tal que el terreny quedès net.\nEl següent pas va ser clavar uns tutors de fusta, ben encimentats per tal que no caiguessin i posar un cable que els unís a tots. Així evitaríem que entressin animals dels que passegen pel voltant del Casal, que podrien haver fet malbé el que plantèssim.\nDesprés d’una obra que va semblar la Sagrada Família, finalment vam tenir el tancat fet, i per tant ja podíem començar a preparar el terreny per plantar.\nEl següent pas va ser remoure la terra amb el motocultor, i anar estovant un sól molt argilós, que es preveia pobre, ple de pedres i restes de runa. Malgrat tot vam construir uns bancals, afegint alguns sacs de terra i vam plantar algunes coses.\nVam plantar faves, pèsols, tomàquets, síndries, enciams, melons, pebrots, albargínies, carbassons… tot va sortir i tot va crèixer, però poc, semblava un hort de les puces. El motiu era ben clar: la terra no estava prou treballada i adobada i el sistema de reg per goteig depenia d’una mànega que era tant polifacètica que gairebé mai estava connectada al reg. Això ens va mostrar dues clares accions de millora pel curs següent: calia treballar molt més la terra i també era impresecindible poder trobar la manera de garantir el reg.\nMalgrat totes aquestes dificultats, l’hort va tenir una bona producció i de qualitat: tot era boníssim i molt concentrat ja que era petitet.\nEl mes d’octubre de 2012 vam tornar a trobar un munt d’herbes, per tant la feina va tornar a començar amb la neteja del terreny. Això sí, la tanca estava feta, i no va caler refer-la, tot i que vam canviar la xarxa metàl·lica que envoltava l’hort, ja que estava rovellada. Així doncs vam reiniciar les feines. Després de desbrossar, treure les males herbes, tornava a començar la tasca de remoure, airejar i millorar la terra. Aquesta vegada hi vam dedicar molt temps i esforços. Hem afegit una gran quantitat d’adob orgànic, fems de cavall i d’ovella i cabra. Per tant, hem millorat moltíssim la qualitat de la terra. Això ha suposat una feina important, però ens ha permès tenir uns bancals amb terra de molta més qualitat.\nTambé hem muntat un nou sistema de reg, aquesta vegada connectat a la xarxa d’asperssors, cosa que permet que funcioni sempre que ens faci falta. De cara al curs vinent caldrà afegir un programador automàtic, per tal que encara sigui més còmode i regulable tot aquest aspecte.\nJa som a l’any vinent, i hem aconseguit tenir una presa d’aigua dins de l’hort, instal·lada com cal i connectada a la xarxa. Per tant el reg per goteig està garantit tot l’estiu, ja que també hi hem instal·lat un programador que ens permet adaptar-nos a les necessitats de cada època de l’any. Trobar solució al problema de l’aigua garanteix tenir un bon rendiment a l’hort. Aquest curs hem tingut una bona producció de faves, mongetes, pèsols, maduixes… Vam fer una passadissos de canya, que finalment hem tret, ja que les canyes arrelaven i podia acabar sent una canyar en lloc d’un hort.\nHa estat un any amb moltes plagues, els pugons han fet festa grossa, i no hem pogut acabar amb ells. En una ocasió algú ens va dir que teníem un hort de pugons. Malgrat això hem gaudit amb els nens i nenes de l’escola observant les plantes i animals que viuen al nostre hort, i hem pogut fer tota l’activitat que teníem prevista. Hem d’incorporar més plantes aromàtiques per tal d’atreure altra mena d’insectes que ens permetin controlar les plagues millor.\nVam proposar als alumnes que fessin el manteniment de l’hort durant l’estiu, per tal d’evitar-nos la feina de tornar a començar al mes d’octubre. No va quallar la proposta, i com cada any l’inici del curs suposa l’inici de l’hort.\nAquest curs ens hem proposat fer una reestructuració total. Canviem la divisió dels bancals i al mig de l’hort hi fem un hàbitat acuàtic. Construirem una bassa en la que hi aniran plantes i peixos, que ens permetran observar un nou ecosistema i noves sinèrgies entre els èssers vius de l’hort. També hem reutilitzat una sèrie de pneumàtics per fer una piràmide i plantar les maduixeres. Introduirem una sèrie d’aromàtiques per tal d’atreure insectes que ens permetin fer un millor control de plagues. La previsió és poder plantar verdures de temporada. Hem fet una anàlisi de la terra de l’hort, i sembla ser que està a punt per poder fer una bona producció i que té una qualitat excel·lent.\nAquesta imatge evidencia que l’inici de curs és cada any igual, ja que les males herbes es tornen les reines de l’espai durant l’estiu.\nHem fet una bona feina a l’hort, hem repartit bancals, hem fet la bassa, ja hi tenim els peixos… tenim un hort fantàstic que fa una producció boníssima. Tan sols hem de fer front a l’incivisme, ja que hi ha gent que ens roba els arbres i que entren i arrenquen coses i les llencen per l’hort. És una llàstima, però també és una realitat, que hi ha poc respecte per la feina i la il·lusió dels altres.\nEls bancals a punt per plantar i les rodes per rebre aromàtiques, maduixeres i altres plantes. Per primera vegada hem plantat blat de moro. Els tomàquets també fan bona pinta, sembla que tindrem una bona collita!!\nEl nostre hort ha començat de nou, com cada any al setembre semblava una selva, ple de males herbes, tot i que aquest any no ha estat tant exager at perquè un curs de l’associació l’Ortiga ens ha fet una mica de manteniment a l’estiu. Vam començar a l’octubre amb la feina de preparació de la terra, els bancals, reparació de la bassa… En principi tot ha anat bé, però hem tingut la incursió de senglars una parell de cops, que ens han fet malbé la collita. Novament hem tingut altra tipus de visites desafortunades, i ja no queda cap arbre a l’hort, i ens han arrencat verdures, ens han robat flors… aquestes coses que passen quan no tens una tanca que no permet l’entrada. Els actes de bandalisme ens han desmotivat a l’hora de mantenir i refer la feina, i com hem estat fent molts projectes paral·lels, potser no hem dedicat tanta energia a tornar a muntar i plantar a l’hort. Desanima molt la manca de respecte pel nostre espai formatiu, que anem vivint any rera any i cada vegada d’una forma més pronunciada.\nHa estat un any de moltes novetats, hi ha hagut grans variacions al nostre hort. L’hort s’ha desplaçat fins la borera, i ara estarem dins d’un tancat amb altres horts urbans. Hem fet una bassa nova, d’obra, així no tindrem problemes de forats i pèrdues d’aigua. L’escola Colserola ens ha donat un hivernacle a canvi de la nostra feina i ara podem fer planter durant l’hivern. A més a més dins de l’hort hem fet zones de jardí: rocalles amb ciclamens, parterre amb plantes mediterrànies, parterre amb bulbs, amb maduixeres i zona experimental de gespes. Hem millorat tot el sistema de reg i estem molt contents i contentes de la producció d’hortalises ecològiques que hem tingut.


Entrevista a Quim Bigas\nGlobal icon-chevron-right Espanya icon-chevron-right Barcelona icon-chevron-right Entrevista a Quim Bigas\nFoto: Maria Dias Quim Bigas\nEl coreògraf estrena al Mercat de les Flors 'Desplaçament variable'\nPer Bàrbara Raubert Data de publicació: dimecres 16 octubre 2019\nFantasmes que ballen, pensaments latents i escriptures recuperades són les especialitats d'aquest coreògraf, Quim Bigas, que ara regira l'arxiu del Mercat de les Flors a 'Desplaçament variable'.\n'Desplaçament variable' és una obra escènica fruit d'un procés de recerca a partir d'obres des dels anys 80. Què ens ensenyen tots aquests vídeos?\nL'arxiu és una doble paradoxa, és el que hi ha i el que no hi ha, i respon a polítiques culturals, interessos, economia... moltes capes a la vegada. Però no és un espai tancat sinó latent perquè venim d'aquests treballs encara que no ho sapiguem.\nLa idea de coreografia (cos, temps i espai) ha canviat?\nLes perspectives del cos, què és, com acciona.... han evolucionat, no només hi ha cossos humans i animals, també hi ha les cèl·lules que actuen dins nostre, o cossos mecànics, per damunt... Per altra banda, les idees del temps ara són menys linials i més circulars, no tenen un principi i un final, perquè allò que és un inici en un lloc, pot ser vist com el final en un altre. Finalment, l'espai és una de les meves obsessions creatives, qüestionar les realitats que habiten un lloc i les absències que disparen i obren subjectivitats.\n"No vull agafar espai, vull generar-lo perquè cadascú pugui estar amb les seves preguntes"\nCom es dispara a la subjectivitat?\nJo proposo punts de partida que generin pensament, accions, ressonàncies. No vull agafar espai, vull generar-lo perquè cadascú pugui estar amb les seves preguntes.\nHas filtrat l'arxiu amb una sèrie de criteris i així has arribat a seleccionar 38 solos, els que veurem a la peça. Quins són els teus preferits?\nN'hi ha que m'agradaven molt però no complien els criteris i no hi són, altres que ens ha agradat molt d'aprendre, alguns eren interessants a nivell de gramàtica però de contingut no tant, i al revés.\nTraslladar una coreografia d'un cos a un altre, especialment si no han tingut el mateix entrenament, no és gens senzill, el cos parla idiomes diferents. Ha estat complicat, en aquest sentit?\nNo, perquè no hem jugat a ser Mónica Valenciano, sinó a narrar-ne la gramàtica que hi observem. Els tres ballarins de la peça (Aina Alegre, Søren Linding Urup i Sílvia Sant Funk) són molt diferents i, de fet, moltes vegades les gramàtiques es generen justament perquè aquell cos pot fer allò d'aquella manera precisa. Tampoc no hem buscat l'uníson ni el consens. Cadascú veu les coses com les veu, i així és com les fa.\n"Per a la dansa, la idea és la trajectòria, com passar, més que arribar. I tot comença amb la lògica del caminar, després apareix la direcció, el pes..."\nLa teva investigació partia de la pregunta de com es desplaça un cos per l'espai. N'has trobat la resposta?\nUna de les manies del teatre és com entrar en l'espai. Per a la dansa, la idea és la trajectòria, com passar, més que arribar. I tot comença amb la lògica del caminar, després apareix la direcció, el pes... No hi ha més resposta. L'important era fer el procés de reconeixement i fer-nos sensibles als desplaçaments. Ara els veig de seguida i, de vegades, quan soc a casa, repeteixo desplaçaments que he vist en aquests solos, tinc fantasmes nous, és bastant còmic.\nNO T'HO PERDIS: Les estrenes de teatre i dansa de la setmana


Ajuntament de Sant Andreu de Llavaneres - Donacions per fer front al Coronavirus\nDiverses empreses i comerços locals estan fent donació aquests dies de tota mena de material sanitari a l'Ajuntament de Llavaneres. Són, principalment, mascaretes quirúrgiques, solucions alcohòliques i també guants que seran de gran utilitat a l'hora per tractar de protegir el personal sanitari i també els voluntaris de possibles contagis del coronavirus. El consistori ja ha començat a distribuir aquest material al CAP de Llavaneres i també n'ha fet donació a altres municipis que en necessitaven.\nEl Comitè municipal d'emergències es va posar en marxa divendres passat, coincidint amb la declaració de l'estat d'alarma decretat per la propagació de la Covid-19. Des d'aleshores, una de les tasques que ha portat a terme ha estat la distribució d'aquest material sanitari.\nEl personal del CAP de Llavaneres ja l'està fent servir i ja està a punt també per als voluntaris que avui dijous començaran a preparar els lots d'aliments per a les persones aïllades a casa i la gent gran que necessiti suport.\nTelèfon de situacions de vulnerabilitat i voluntariat\nL'Ajuntament de Llavaneres ha posat en marxa un telèfon d'emergències per atendre situacions de vulnerabilitat. És el 667 18 32 16 i s'activa per detectar persones, ja siguin malats o d'edat avançada, que no tinguin ningú que els pugui fer arribar aliments, medicaments o productes d'higiene i neteja.\nL'alcalde, Nani Mora, vol donar les gràcies tant per les donacions de tot aquest material tan imprescindible per superar l'actual crisi sanitària com dels voluntaris -ja n'hi ha una cinquantena- que dedicaran una estona del seu temps a ajudar els més vulnerables. El formulari per donar-se d'alta com a voluntari -recordem que s'adreça a persones d'entre 18 i 60 anys, de Llavaneres- continua obert aquí.


Opinió_octubre_2017 - Servei Educatiu del Ripollès\nEl paper de les biblioteques escolars\nLes biblioteques són una peça clau a les escoles per impulsar accions educatives, socials i culturals. I l’espai on la canalla pot descobrir el plaer de llegir\nFa 35 anys que Dolors Bundó és mestra i en fa gairebé 30 que és la responsable de la biblioteca de l’Escola Cossetània de Vilanova i la Geltrú. L’escola sempre ha volgut que dediqui mitja jornada a la biblioteca per fer sessions setmanals amb els alumnes, ensenyant-los a gestionar informació i acompanyant-los en el seu procés lector, perquè descobreixin bons llibres i siguin bons lectors. Tenen claríssim que la biblioteca és un projecte de centre important. L’entenen com una eina per fomentar la lectura i donar suport al currículum; un espai d’aprenentatge i al mateix temps de lleure, on els nanos i les famílies, perquè també obren les portes a les famílies, disfruten de la lectura. És un punt de trobada per a la comunitat educativa, que pot compartir experiències al voltant de la lectura i la cultura.\nLa Dolors està convençuda que els materials de la biblioteca han de ser diversos -en formats i suports- i han de ser de qualitat, actualitzats, ben catalogats i organitzats per poder-los utilitzar tant a la biblioteca com a les aules. Les biblioteques escolars també funcionen com a compensadors de desigualtats, perquè faciliten que tothom accedeixi democràticament a la lectura: “A la biblioteca fan un aprenentatge per adquirir autonomia, per saber trobar informació, els donem pautes per fer bones cerques, trobar el material necessari que respongui a les preguntes que tenen, a més de formar-se com a lectors i descobrir què els agrada llegir”.\nLes biblioteques escolars també funcionen com a compensadors de desigualtats, perquè faciliten que tothom accedeixi democràticament a la lectura\nBundó fa referència a la necessitat que els responsables de la biblioteca estiguin en contacte amb els equips dels cicles i els tutors, que es coordinin per fer activitats conjuntes: “L’escola ha de creure en el projecte, ha de tenir un pla de treball que marqui les directrius, personal de plantilla amb continuïtat que gestioni la biblioteca i un equip de persones al darrere”, proposa la Dolors.\nPer a Carme Fenoll, bibliotecària, directora de la Biblioteca de Palafrugell, les biblioteques haurien de ser un puntal de tots els centres escolars. Se sorprèn quan li dic que la Dolors és la responsable de la biblioteca des de fa tants anys: “No és habitual”, comenta. Considera que si ens creiem que la lectura és font de coneixement de primera hi hauria d’haver una aposta clara en aquest sentit. “No només s’han de vincular les biblioteques a la lectura o la literatura, també han de ser agents dinamitzadors i informadors del centre, dotats de personal, que no és el més habitual a Catalunya. Sovint s’alimenten d’un pressupost precari que arriba de l’AMPA o de donacions. Tenim un bon sistema de biblioteques públiques però no estan prou connectades amb les escolars”, diu Fenoll. Dolors Bundó té clar que perquè la biblioteca sigui una realitat l’escola hi ha de creure, ha de tenir un projecte que en marqui les directrius i en defineixi les funcions. També cal planificar plans de treball anuals per concretar les actuacions que es duran a terme a cada curs i posar-hi recursos. Hi ha d’haver una persona amb formació que sigui la responsable de la biblioteca i un equip de suport per gestionar-la i dinamitzar-la.\nFuncions de les biblioteques escolars\nOrganització i gestió de l’equipament i la col·lecció.\nFunció educativa de suport al currículum, projectes d’aula i desenvolupament del pla de lectura de centre.\nFunció social i cultural compensant les desigualtats.\nCol·laboració amb l’entorn participant en actuacions relacionades amb el foment de la lectura.\nHi ha molt camí per fer perquè tenim dèficit de biblioteques escolars: “S’hauria de reprendre la idea de potenciar-les. Com en el seu moment va fer el 'Projecte puntedu', un programa per revitalitzar les biblioteques escolars proveint-les de personal, amb dotació d’hores, pressupost i formació en biblioteca escolar”, proposa Fenoll. Sònia Blasco, directora de l’Escola Josep Monmany de Sant Feliu de Llobregat, explica com després del 'Puntedu' falten recursos i les escoles han de buscar alternatives per mantenir les seves biblioteques. Ells ho han aconseguit amb el responsable de biblioteques -que forma part del claustre de professors-, la comissió de biblioteques de l’escola i el Pla Educatiu d’Entorn de l’Ajuntament, que els ofereix 10 hores setmanals d’un estudiant universitari. El fons bibliotecari l’actualitzen amb el suport d’una mare de l’escola que és bibliotecària i amb les propostes de novetats d’un grup de treball conjunt de Sant Feliu i Molins de Rei.\nBROTS DE LLIBRES\nLes biblioteques escolars han canviat, no només serveixen per buscar llibres en préstec o estudiar, ara també tenen una funció més social, d’acollir i d’oferir altres tipus d’activitats sempre al voltant de la cultura. Bundó destaca que ja no són espais tancats, el gran canvi és que podem accedir tant a les biblioteques públiques com a les escolars sense anar-hi físicament. Els catàlegs funcionen per internet i poden ser interactius amb els usuaris. Tot i així, encara hi ha algunes biblioteques escolars que s’assemblen massa a les de fa 40 anys, sense ordinadors ni internet. Les entrevistades coincideixen que falten recursos econòmics i humans per garantir que les biblioteques escolars funcionin adequadament.\nMalgrat tot, a l’Escola Cossetània de Vilanova acaben d’estrenar els 'Jardins de lectura', espais de lectura informal, amb la idea de posar la lectura a l’abast dels alumnes i les famílies a qualsevol lloc del centre sense haver d’anar necessàriament a la biblioteca. “Volem acostar la lectura, que tota l’escola sigui un gran espai de lectura i trobin llibres a tot arreu”. A la planta baixa han habilitat una zona amb tanques de fusta, el terra verd i jardineres que tenen llibres en lloc de plantes. “Si el pressupost ens ho permet ens agradaria fer-ne un altre a educació infantil, a cicle mitjà i a superior”, conclou.\nCrida oberta a biblioteques escolars\nLa Fundació Jaume Bofill prepara una nova crida oberta que s’iniciarà al novembre per convidar els centres educatius a repensar, somiar i cocrear els usos de la biblioteca escolar. L’experiència vol partir de la realitat de les bones pràctiques que ja es duen a terme a Catalunya. Carme Fenoll, membre del seminari d’experts que ajuden a definir el repte de la crida, explica que es tracta d’impulsar un procés participatiu i creatiu que ajudi a configurar nous usos de la biblioteca escolar al servei dels horitzons i les necessitats pròpies de cada centre educatiu, així com visibilitzar la força que pot tenir l’acció d’una biblioteca escolar viva quan s’orienta a donar suport als processos de transformació educativa dels centres, a dinamitzar culturalment l’escola i l’institut, connectant-los amb l’entorn des de la transversalitat, la innovació i el coneixement compartit. Volen trobar models de biblioteques escolars amb bones pràctiques educatives que cohesionin la comunitat educativa, que dinamitzin culturalment el centre, veritables agents d’una revolució, desenvolupant experiències contraculturals, que no estiguin només relegades a la imatge d’una habitació petita, amb pocs llibres i desconeguts. A partir d’aquí establiran els models perquè les escoles que vulguin segueixin les pautes per impulsar la seva biblioteca escolar.


Educació proposa un arranjament escolar amb la creació de 341 unitats més per al proper curs - Diari La Veu\nEscriba el número 243702\nEducació proposa un arranjament escolar amb la creació de 341 unitats més per al proper curs\nLa Conselleria també ha traslladat la intenció d'obrir 34 noves aules per a xiquets de dos anys\nLa Conselleria d'Educació, Investigació, Cultura i Esport ha presentat aquest dimecres a la comunitat educativa la proposta d’arranjament escolar per al curs 2018-2019 amb l'increment de 341 unitats educatives més i la creació de 34 noves aules per a xiquets de dos anys. El departament dirigit pel conseller Vicent Marzà també ha fixat el període d'admissió d'alumnat per als centres educatius d’Infantil i Primària per al pròxim curs, que serà del 17 al 24 de maig.\nAquesta planificació educativa que proposa la Conselleria recull el nombre d'unitats educatives per al pròxim curs escolar atenent les necessitats d'escolarització al territori valencià. Amb la disponibilitat de places escolars, les famílies podran conéixer l'oferta d'aules als centres educatius per a poder matricular els fills independentment de la seua titularitat, sobretot aquelles famílies que matriculen xiquets per primera vegada a les aules de 2 anys i a Infantil de 3 anys de les escoles.\nTal com ja s’ha fet durant dos cursos consecutius, la planificació educativa per a 2018-2019 s'ha dut a terme simultàniament a tots els centres educatius sostinguts amb fons públics, ha indicat la Conselleria en un comunicat. Educació ha posat l'accent en el fet que aquesta nova concepció d'arranjament escolar per a reduir alumnes per aula i del procés d'admissió d'alumnat posada en marxa el curs 2016-2017 va afavorir l'augment d'unitats educatives en el sistema educatiu valencià, l'augment de professorat i la tria de centre educatiu per part de les famílies.\nLa proposta d'arranjament escolar 2018-2019 atén dos principis bàsics: garantir la qualitat educativa en totes les famílies valencianes i atendre, cas per cas, les necessitats reals d'escolarització de cada municipi.\nRespecte a la qualitat educativa, l'arranjament 2018-2019 s'ha elaborat tenint en compte la consolidació de la reducció de ràtio, l'augment de professorat i la consolidació de la recuperació d'unitats educatives. Pel que fa a les necessitats d'escolarització, aquestes es garanteixen tenint en compte la natalitat del municipi, el dret fonamental a l'educació amb la determinació de criteris globals per localitats, la capacitat d'elecció de les famílies i la continuïtat de l'alumnat al centre educatiu.\nAspectes destacats de la proposta\nLa proposta de planificació d’Educació suposa un augment de 341 unitats educatives als centres educatius d’Infantil i Primària sostinguts amb fons públics. Per demarcacions, la d'Alacant té un saldo positiu de més 112, la de Castelló de més 73 i la de València de més 156. La Conselleria també ha recordat que la proposta d'arranjament escolar que ha fet l'administració educativa pel que fa a les unitats de la xarxa pública està passant pels consells escolars municipals amb l'objectiu que es presenten les al·legacions que es creguen convenients i així estudiar-les per a configurar l'arranjament definitiu amb la participació de tota la comunitat educativa.\nEn el cas dels centres educatius privats-concertats s'estan enviant les propostes a cada titular de centre i hi ha 15 dies hàbils per a presentar en cada cas les al·legacions que es creguen oportunes.\nAules de 2 anys gratuïtes\nEl pròxim curs hi haurà 34 aules més de 2 anys gratuïtes a les escoles de les nostres comarques. En concret, 15 més a les comarques de la demarcació d'Alacant, 7 més a les comarques de la demarcació de Castelló i 12 més a les comarques de la demarcació de València.\nAquestes aules es posen en funcionament als centres educatius d’Infantil i Primària i tenen una ràtio màxima de 18 alumnes per aula i en cada una hi ha un docent i un educador. A més, en el curs 2018-2019 totes les aules de 2-3 anys de les escoletes municipals també seran gratuïtes. Cal destacar que hi ha 248 escoletes municipals en el tram 0-3 al territori valencià. D’aquestes escoletes, 59 són a la demarcació d’Alacant, 21 a la de Castelló i 168 a la de València. Aquesta oferta gratuïta s’afegeix a la ja existent a les escoletes de la Generalitat en el tram 0-3 anys.\nEscriba el número 149859


Cita secreta amb la bona música de la mà de Sofar Sound | Barcelona Cultura\nCita secreta amb la bona música de la mà de Sofar Sound\nDivendres, 21 d'abril, un músic de l'escena independent el nom del qual es manté en secret oferirà un concert en un espai que no ha estat anunciat. Oi que sona misteriós? Doncs és la propera cita organitzada per Sofar Sound.\nEls concerts que organitza aquesta plataforma són així: no se sap ni l'artista que actuarà ni el lloc on es trobarà amb el públic. És, de fet, una qüestió de fe, ja que el misteri i la confiança són la base d'una proposta que ja fa unes quantes temporades que dura.\nSi ja hi heu assistit, sabreu que sempre organitzen concerts en espais peculiars i poc habituals (des d'un establiment singular al domicili d'algú) i que la qualitat de la proposta musical que us facin està avalada per la llista dels músics i bandes que han passat per les seves mans.\nNomés en els últims concerts, han programat artistes com ara Berlinist, Pau Vallvé, Delorentos o El último vecino. Segur que si us agraden aquests artistes també us agradarà el o la que tocarà el dia 21 en un espai per determinar. Només heu d'entrar al seu web, demanar que us tinguin en compte per al pròxim concert i deixar-vos portar. Ells us diran com, quant i on.\nRecordeu, de tota manera, que Sofar Sound no és l'única plataforma que organitza concerts secrets a Barcelona. Ho fa, també, Indies Keeping Secrets, una altra plataforma específicament dedicada a oferir concerts d'artistes independents que funciona de manera similar. L'últim concert va ser el passat 1 d'abril, però si consulteu el seu web ja veureu que aviat en programen un de nou.\nSi voleu més informació sobre el proper concert secret que munten a Sofar Sound, consulteu el seu web.


Desenvolupen un programa capaç de detectar de manera automàtica biomarcadors de neurodegeneració a través de ressonàncies magnètiques – IDIBELL\nDesenvolupen un programa capaç de detectar de manera automàtica biomarcadors de neurodegeneració a través de ressonàncies magnètiques\nAquesta eina pot identificar de manera individualitzada signes de neurodegeneració abans que apareguin els símptomes, el que podria aplanar el camí cap a una medicina més efectiva i personalitzada.\nLa ressonància magnètica és la tècnica més sensible i fiable per a diagnosticar i fer el seguiment de les malalties neurodegeneratives. A través de les imatges que se n’obtenen podem fer un anàlisi anatòmic complet del cervell i detectar atròfia en regions concretes. No obstant, la inspecció de les imatges sol ser visual, el que comporta que certs signes de neurodegeneració, invisibles per l’ull humà, no siguin detectats fins que el dany ja està avançat.\nLa Dra. Estela Càmara de l’Institut d’Investigació Biomèdica de Bellvitge (IDIBELL) i de la Facultat Psicologia i l’Institut de Neurociències de la Universitat de Barcelona (UBNeuro), juntament amb Alicia Palomar, han dissenyat un programa informàtic que permet l’anàlisi quantitativa de les imatges de ressonància de manera fàcil, ràpida i adaptable a qualsevol afectació del cervell. Aquest programa, anomenat SeSBAT (de l’anglés Single Subject Brain Analysis Toolbox), integra diferents protocols d’anàlisi d’imatges que poden mesurar el volum de regions concretes del cervell o realitzar una exploració general d’aquest, essent capaç de detectar petits canvis, invisibles per l’ull, però que podrien predir el risc de desenvolupar una malaltia degenerativa.\nAmb SeSBAT s’obre la porta a la identificació de nous biomarcadors que ajudarien a millorar la detecció precoç i el seguiment de les malalties neurodegeneratives. Al tractar-se d’una anàlisi quantitativa és capaç d’identificar modificacions anatòmiques del cervell que tenen lloc abans de l’aparició dels símptomes.\nAmb aquest tipus d’anàlisi integrat es poden extreure dades d’un sol individu, evitant la variabilitat interindividual de treballar amb grups. Això permet el seguiment individualitzat d’un pacient al llarg del temps, el que seria molt útil per a determinar l’eficàcia de determinats fàrmacs en assajos clínics, o bé, monitoritzar persones en risc de desenvolupar una malaltia neurodegenerativa.\nL’equip de la Dra. Càmara ha testat la precisió d’aquesta nova eina en imatges de ressonància magnètica de pacients amb la malaltia neurodegenerativa de Huntington. Els resultats, publicats a la revista Frontiers in Systems Neuroscience, mostren com aquesta eina és capaç d’identificar aquells pacients que es troben en etapes primerenques de la malaltia, i fins i tot aquells que encara no han presentat els primers símptomes.\n“Es tracta d’un programa molt versàtil que es podria adaptar i personalitzar a cada tipus de malaltia neurodegenerativa o projecte”\nLa Dra. Càmara afirma que es tracta d’un programa molt versàtil que es podria adaptar i personalitzar a cada tipus de malaltia neurodegenerativa o projecte. El grup de Càmara obre les portes a noves col·laboracions amb grups interessats a aplicar aquesta tecnologia als seus projectes. De la mateixa manera, una eina com aquesta podria ser fàcilment aplicada a la pràctica clínica de rutina, el que permetria una anàlisi molt més profund de les imatges de ressonància i un maneig més acurats dels pacients amb malalties neurodegeneratives.\n← Administrar quimio-immunoteràpia abans d’operar un càncer de pulmó podria millorar el seu pronòstic i reduir el volum tumoral de forma important\nProposen a TP53 com a gen de predisposició al càncer de còlon →


Quins nous reptes planteja la crisi del coronavirus en el sector cultural? Quin paper juga la innovació? — Lluís Miras | Gestión Cultural UOC\nPublicat el 13 maig 2020 per artshum\nPer Lluís Miras, Gestor Cultural en Innovació Social i professor col·laborador del Màster de Gestió cultural de la UOC\nLa gestió cultural en temps de coronavirus i confinament\nEl confinament ens ha evidenciat l’oportunitat que té el sector cultural de desenvolupar la seva cara més digital, i això comporta un determinat format amb la seva manera de consum, on la innovació social juga un gran paper potenciador.\nEn l’àmbit personal i professional, la sensació de fer gestió cultural a casa és molt diferent de la que tinc quan treballo en les oficines d’un equipament cultural. Primer, trobes a faltar l’enriquidor treball en equip, i tot seguit, descobreixes que venim d’un sistema cultural força analògic. A partir d’aquí la relació amb el propi equip gestor, artistes, creadors, usuaris i usuàries passa a ser digital.\nDe l’artista necessites una major complicitat, i inclús intimitat per preparar un contingut en línia que ens demana naturalitat, dinamisme i sobretot un missatge directe i clar. Com a punt a favor, aquest nou vincle personal i digital amb l’artista m’ha servit per conèixer més a fons el seu pensament creatiu i la seva obra.\nEls continguts, que fins ara tenien un tarannà bàsicament presencial, passen a ser digital gràcies a la tecnologia i es potencia la seva comunicació; s’anul·len les distàncies, es facilita un intercanvi d’informació, es fomenta la participació i la inclusió social. Llavors, penses en tots aquests sentiments que desperta l’estat de confinament, i és l’hora d’activar la imaginació i planificar, gestionar i difondre una comunicació digital amb continguts socials, propers, humanistes que ajudin a fer passar d’una manera més entretinguda aquesta estranya situació en la qual vivim.\nReptes del sector cultural durant i després de la pandèmia global per COVID-19\n1. La relació entre la cultura i la salut\nEn aquest context, la cultura es presenta i s’exposa amb la intenció d’atreure, entretenir i acompanyar-nos. Aquí, també, es manifesta clarament la relació entre cultura i salut, i la nostra feina pren un compromís més social quan ens imaginem productes culturals per pal·liar la soledat.\n2. Participació activa i cocreació ciutadana en continguts digitals\nVull destacar la satisfacció que em produeix la participació activa dels usuaris i usuàries sobre els continguts digitals. I és de participació, i en alguns casos inclús de cocreació, que parlem quan ens imaginem un producte cultural, que té el gran repte de convertir la ciutadania consumidora en ciutadania activa.\n3. Innovació social, gestió cultural i cultura de proximitat\nUn dels fonaments indispensables per crear un producte cultural, des de la perspectiva de la innovació social, és la participació activa i inclusiva, on la nostra feina també consisteix en destruir qualsevol tipus de barreres i permetre l’accessibilitat. Aquí tenim un dels grans reptes que d’una manera ràpida i sense avisar ens ha portat aquesta situació de confinament: fomentar la participació en línia.\nI això ens porta conseqüentment a un altre gran repte, que des de la cultura de proximitat haurem de tenir molt present; que consisteix a fer familiars aquestes eines digitals de comunicació i participació. Això vol dir, fer un treball d’educació digital adreçat a qualsevol tipus de col·lectiu, especialment als més vulnerables com pot ser la gent gran.\n4. Eliminar la bretxa digital i democratitzar la tecnologia\nM’agradaria destacar, com en aquests temps la digitalització et situa o no en la vida cultural i social. La situació actual et fa conscient de la gran fractura o bretxa digital, i de la necessitat de la democratització de la tecnologia.\nEls gestors culturals ens hem d’adonar de la desigualtat entre grups de població que tenen accés a les TIC i els que no en tenen. Així podrem introduir eines bàsiques de comunicació digital en els nostres productes culturals per poder connectar amb la major part de la societat. Hem de contemplar que la bretxa digital també fa referència a aspectes de condicions d’accés, i en la qualitat d’ús que fem de les TIC, i és precisament aquí on la cultura i l’educació tenen un paper fonamental en l’ús del coneixement i la competència digital.\n5. Potenciar el valor de la cultura i la cultura digital com a motor de construcció social\nDavant la situació de confinament, la gestió cultural ha estat possible gràcies a la digitalització de continguts. Això ha creat una nova manera de fer i relacionar-se amb una cultura que s’ha presentat força altruista, amb l’únic propòsit d’evadir-nos d’aquesta situació. I és precisament la seva qualitat beneficiosa que ens ha de fer veure clarament el seu valor com a constructora social. La innovació social, que recull aquest valor transformador de la cultura, ha de posar tots els recursos necessaris per facilitar una oferta digital cultural. Aquesta cultura digital ha vingut per conviure d’una manera estable amb les formes culturals presencials que tots coneixem.


Un comando espanyolista torna a arrencar les estelades de Verges\nUn grup d'una vintena d'individus han tornat a arrencar aquesta passada matinada les estelades que hi ha als carrers de Verges.\nEls fets han passat cap a les dues de la matinada quan un grup d'individus equipats amb escales i pals han anat arrencant les estelades. Diversos veïns s'han acostat per increpar-los i els Mossos d'Esquadra s'han personat al lloc dels fets i han identificat el comando espanyolista.\nL'Associació Vergelitana per la Independència ha presentat denúncia per aquests fets.\nAquesta és la quarta vegada que comandos espanyolistes irrompen al poble per arrencar estelades. Des de l'octubre del 2017 s'han produït diversos atacs al poble com la punxada de 200 rodes i diverses pintades feixistes.


Marta Corredera, millor jugadora de l'any | Futfem.cat\n11.10.2018 || 19:51\nLa 7a edició de la Gala de les Estrelles ja coneix les guanyadores. La terrassenca Marta Corredera, jugadora de l'Atlético de Madrid, s'ha proclamat com a millor futbolista catalana de l'any amb el 32,4% dels vots. Un premi que ha estat molt igualat, ja que Alexia Putellas ha assolit el 31,2% dels suports. És la segona vegada que l'extrem aixeca aquest trofeu, ho va fer per primer cop en l'edició del 2014. Aitana Bonmatí (22,8%), Berta Pujadas (7%) i Andrea Pereira (6,6%) han completat les votacions.\nEl reconeixement a la jugadora amb més projecció de la temporada passada ha anat a parar a Maria Llompart, amb el 50,9% dels vots. La jugadora de l'Espanyol va participar activament al primer equip i el seu bon paper l'ha valgut la confiança de Joan Bacardit aquest curs, pujant la blanc-i-blava al primer equip. La blaugrana Claudia Pina (32,6%) i la 'matalassera' Laia Aleixandri (16,5%) han quedat en segon i tercer lloc.\nJa es coneixia el reconeixement a Alexia Putellas com a màxima golejadora de la temporada 2017/18, amb un total d'11 dianes. La molletana ja té experiència recollint premis a l'escenari de l'Antiga Fàbrica Damm, ja que ha estat reconeguda com a millor futbolista de l'any en les edicions del 2015 i 2017.\nBerta Velasco, per quarta vegada, s'ha erigit com a millor jugadora de futbol sala amb una àmplia majoria (59%). La seva companya d'equip al Penya Esplugues, Marta de los Riscos (20,1%), i amb Mariona Solà (20,8%), del Femisport Palau han quedat pràcticament empatades a la segona posició.\nLa catalana Clàudia Pons –millor jugadora en la primera edició dels premis- no s'ha pogut fer amb el guardó de millor entrenadora (30,6%) i ha quedat per darrere del guanyador, Javi Rodríguez (35,1%) i d'Andreu Plaza (34,4%).\nEn categoria d'àrbitres, Ainara Acevedo, l'única dona nominada, ha quedat en segona posició amb el 27,9% dels vots, per darrere de Xavier Estrada (61,1%), però per davant de David Medié (10,9%).\nLA NIT ES RESERVA UNA SORPRESA\nUn dels guanyadors no es coneixerà fins a la mateixa gala. Serà qui aixequi el trofeu a millor gol del futbol català. Entre els candidats trobem un en clau femenina, el de la blanc-i-blava Cristina Baudet, per l'espectacular diana aconseguida amb l'Espanyol contra el Santa Teresa. Les votacions estan obertes fins el dilluns a les 22.00 hores a través de la pàgina web d'Esport 3, on també es pot veure el golàs de la colomenca.\nTant aquest trofeu, com els altres premis es lliuraran el pròxim dimarts, a partir de les 19.30 hores a l'Antiga Fàbrica Damm.


Mor als 87 anys Tom Wolfe, autor de «La foguera de les vanitats» - Diari de Girona\nL'escriptor i periodista nord-americà, considerat un dels pares del Nou Periodisme, al costat de Truman Capote o Joan Didion, va visitar Barcelona el desembre de 2013 per presentar «Bloody Miami»\neuropa press/acn/ddg 15.05.2018 | 23:34\nL´escriptor i periodista Tom Wolfe, en una imatge recent. europa press\nEl novel·lista i periodista nord-americà Tom Wolfe va morir la matinada de dilluns als 87 anys d'edat en un hospital de Manhattan a causa d'una infecció, segons va informar la cadena CNN, que va citar el seu agent, Lynn Nesbit. Wolfe és l'autor de novel·les com Escollits per a la glòria, La foguera de les vanitats o Ponx d'àcid lisèrgic, grans èxits de vendes, però també és reconegut com a assagista i periodista, àmbit en el qual va impulsar el conegut com a Nou Periodisme al costat de Truman Capot, Joan Didion i Hunter S. Thompson.\nSegons ell mateix havia reconegut en diverses ocasions, una de les seves especialitats era la «informació de saturació», en la qual el periodista segueix una persona durant un llarg període de temps registrant cadascuna de les seves accions gairebé al minut per assegurar-se d'estar present al moment en el qual es produeixi una revelació.\nNascut a Virgínia l'any 1931, va treballar com a periodista des que va sortir de la universitat, primer al The Springfield Union News de Massachusetts i després a Washington i Nova York. Va arribar a la Gran Poma el 1962 per treballar al The New York Herald Tribune i des de llavors no va abandonar la ciutat, on va viure amb la seva esposa Sheila i els seus dos fills.\nUn futur negre per al periodisme\nTom Wolfe va visitar Barcelona, el desembre de 2013, per participar en el cicle Converses a La Pedrera, tot presentant la seva última novel·la, Bloody Miami. L'escriptor i periodista es va mostrar poc optimista amb el futur del periodisme, el qual en la seva opinió «és negre i està en greus dificultats».\nEn un moment en el qual encara no es parlava de fake news ni de postveritat, Wolfe va assegurar que la crisi de credibilitat del periodisme escrit «no pot ser pitjor».\n«Si a un jove l'enxampen comprant un diari es mor de vergonya. És la cosa menys guai del món», va ironitzar l'escriptor, que va lamentar que als EUA la gent només consumeix les notícies a internet i especialment a través dels blogs. «La gent només vol escoltar i es creu el que li diuen a cau d'orella, les xafarderies», va assenyalar.\n«Marshall McLuhan va dir que l'equilibri sensorial d'una generació sencera havia estat alterada per la televisió i així tothom va esdevenir més tribal», va reflexionar l'escriptor, que va afegir que «ara, si a alguna persona li dones un tros de paper amb coses escrites al damunt pensa que l'estàs enganyant.\nLa gent es creu la xafarderia a cau d'orella i, en canvi, allò imprès en tinta no és creïble». «Crec que la situació no pot estar pitjor i tot el que ens depari el futur serà una sorpresa», va manifestar l'escriptor nord-americà, que va recordar que als Estats Units l'any 1940 es cobrien més notícies que en l'actualitat, «perquè hi havia més reporters i més diaris».\nL'últim assaig sortirà al setembre\nL'editorial Anagrama publicarà al setembre l'assaig sobre lingüística de Tom Wolfe El reino del lenguaje en castellà, segons van explicar ahir mateix fonts de l'editorial després de la defunció de l'escriptor. Wolfe va publicar aquest assaig en anglès l'any 2016 sota el títol The Kingdom Of Speech (Little, Brown and Company), mentre que l'edició castellana es publicarà en la col·lecció «Argumentos» de l'editorial, com ja estava previst.\nSegons van detallar des de l'editorial, feia 16 anys que l'autor no publicava assajos, i el llançament d'aquest llibre ja estava programat per a després de l'estiu.


El pantà de Vallvidrera es desborda a causa de les pluges\nPantà de Vallvidrera el mes d'abril de 2020\nA causa de les pluges que s’han anat produint la matinada d’aquest dimarts hi ha hagut una esllavissada de terra als voltants del carrer Baladre, a la plaça del Teix del barri de Les Planes, que ha obligat a desallotjar dos habitatges per precaució.\nSegons ha explicat l’Ajuntament a El Jardí, fins a tres dotacions dels Bombers han actuat a la zona des de les 8 h del matí que s’ha rebut l’avís, i preveuen que els treballs s’allarguin encara unes hores més, afectats per la pluja que complica la situació. A banda dels Bombers, també s’ha mobilitzat la Guàrdia Urbana per desviar el trànsit en aquest punt de la plaça del Teix.\nImatge d’una de les dues cases que han hagut de ser desallotjades per precaució\nEl conseller del PSC-Units de Sarrià-Sant Gervasi Blas Navalón ha compartit al seu perfil de Twitter una imatge de l’afectació, i ha demanat molta precaució a aquelles persones que s’hagin de desplaçar per treballar en aquesta zona, i que estiguin atentes als avisos de Protecció Civil de la Generalitat.\nMolta precaució si us heu de desplaçar per treballar i sobretot a barris de muntanya de @Bcn_SST, esteu atents als avisos de #ProteccioCivil @CATemergencies Tenim afectacions per esllevissada a la zona del carrer Baladre a la Plaça del Teix, bombers al lloc actuant. pic.twitter.com/I4ib3Sq462\nProtecció Civil va activar el dilluns el pla Inuncat i ha demanat prudència sobretot al voltant de zones inundables, i que ningú s’hi acosti ni a peu ni amb vehicle.\nA Vallvidrera, al carrer Mont d’Orsà, també hi ha localitzat un despreniment de roques d’una paret que podria afectar els vehicles estacionats.\nDespreniment d’una paret al carrer Mont d’Orsà a Vallvidrera\nUna altra imatge que han deixat aquestes pluges són les del pantà de Vallvidrera, que aquesta nit s’ha desbordat amb força.\nEl pantà de Vallvidrea © Maria Palma Borràs\nAmb el pas del temporal Glòria aquest any el pantà també es va arribar a desbordar, tot i que amb menor intensitat.\nImage actual del pantà de Vallvidrera amb les pluges d’aquesta nit\nDes de fa un parell de dies hi ha despreniments de terra també a la carretera de la Rabassada (BP-1417), que obliguen aquest dimarts a donar pas alternatiu als vehicles a l’inici de la via a Barcelona.\nMés d’una quinzena d’actuacions als barris de muntanya, és el balanç fet després de les pluges.


Figueres posa en marxa l'Oficina Local d'Habitatge\nTambé s'ha presentat la pàgina web habitatgefigueres.cat coincidint amb la convocatòria del bo jove de lloguer\nLa nova web és la seu virtual de la nova oficina local d’habitatge que ha començat a funcionar el mes de maig del 2022. Des del 2012, aquest servei s'havia cedit al Consell Comarcal. L’oficina esdevé la finestreta única en habitatge a Figueres. Amb seu a l’OMAC, disposa d’una àrea de treball per als tècnics, dos despatxos privats d’atenció i d’una taula d’atenció al públic de la pròpia OMAC. Des de la web es facilita tota la informació d’ajudes, subvencions, habitatge de protecció oficial i convocatòries d’habitatge públic municipal així com de la borsa de lloguer social i també sobre les cèdules d’habitabilitat i subvencions en rehabilitació, tant de les convocatòries pròpies de l’Ajuntament com les de l’oficina de rehabilitació d’habitatge vinculades a l’Agència de l’Habitatge de Catalunya i als Fons Europeus/Next Neneration. A la web també s’hi poden trobar els estudis i dades relacionades amb l’habitatge a Figueres així com les normatives vigents i els convenis signats amb l’AHC. A través de la web també es pot demanar hora per atenció presencial i també es poden realitzar consultes telefòniques i via correu electrònic.\nA la web s’hi pot trobar tota la informació sobre la convocatòria del bo jove de lloguer, que es podrà sol·licitar a partir del dia 8 de juny a les 9 del matí via telemàtica o presencial demanant hora a l’oficina a través de la pàgina web d’habitatge o de la pròpia Oficina municipal d’atenció ciutadana.\nEs preveu una allau de sol·licituds i per això des d’habitatge figueres ja fa setmanes que s’informa sobre els requisits i documentació a tenir a punt per poder fer el tràmit de seguida que s’obrin les sol·licituds (8 de juny a les 9:00).\nPer activar la nova oficina i poder oferir un servei de qualitat s’han incorporat nous tècnics i actualment l’OLH Figueres disposa d’un equip format per un TAG, una Educadora social, un Tècnic d’Habitatge, una Arquitecte, un Aparellador, un Agent Verificador i 4 auxiliars administratius.\nL'alcaldessa de Figueres, Agnès Lladó, ha explicat que "una de les nostres prioritats és donar resposta a les necessitats d'habitatge que hi havia a la ciutat. L'objectiu final és el d'augmentar el parc públic d'habitatge, sobretot entre els joves i la gent gran. L'habitatge és un dret i com a administració, l'hem de fer realitat".\nPer la seva banda, el regidor d'Habitatge, José Castellón, ha afegit que "és un orgull presentar avui aquesta nova eina per apropar a la ciutadania la informació referent a l'habitatge".


El Talladell | La Torre del Codina\nLa nosta talaia\nA menys de 4 km de la Torre del Codina, hi ha El Talladell, poble agregat del municipi de Tàrrega des de l’any 1968.\nEls Codina, amos de la Torre, eren d’aquest poble on encara hi ha la casa pairal. Precisament d’aquesta casa fou Dolors Codina Arnau, la primera alcaldessa de l’estat espanyol l’any 1924 sota la dictadura de Primo de Rivera.\nEl Talladell és un poble costerut i atractiu de 220 habitants.\nPerdre’s pels carrerons del Talladell és un passeig de tarda, que val la pena assaborir.\nDestacar l’ermita del Pedregal, on s’hi venera la Mare de Déu de la Llet, l’esglèsia parroquial de Sant Pere, la gran casa pairal de Cal Gasol i el Molí del poble rehabilitat com a centre cívic i local social del poble.\nAl terme del Talladel i prop de la Torre del Codina, s’hi troba la pedrera del Bujeda i la del Fabregas, les quals son uns jaciments importants de fòssils de l’època de l’Oligocé, quan la zona es trobava a la línia de la costa d’un gran mar interior, que ocupava bona part de la vall de l’Ebre.


França crea un nou impost per als rics\nResposta a la iniciativa de setze de les principals fortunes del país\nRebaixa de les previsions de creixement de l'economia francesa\nEFE París 24/08/2011 19:45\nEl govern francès ha decidit avui augmentar la pressió fiscal sobre els grans salaris d'aquest país amb la creació d'un nou impost del 3% sobre aquells que percebin més de 500.000 euros anuals.\n"Es tracta d'una imposició excepcional fins que s'assoleixi l'objectiu del 3% de dèficit. En arribar a aquest objectiu (programat per al 2013), la mesura serà suprimida", ha informat el primer ministre francès, François Fillon.\nLa iniciativa anunciada avui, a vuit mesos de les pròximes eleccions presidencials, es produeix un dia després que setze de les grans fortunes franceses demanessin al govern que els imposi un impost especial per contribuir a sortir de la crisi que viu el país.\nEntre els signants figuren el president de L'Oreal i la seva màxima accionista, els patrons de la petroliera Total, el grup hoteler Accor, l'alimentari Danone, el banc Société Générale, l'operador de comunicacions Orange, l'aerolínia Air France-KLM i el fabricant automobilístic PSA Peugeot-Citröen.\nAquest impost als francesos amb ingressos més alts s'emmarca en el pla anunciat avui per estalviar 12.000 milions d'euros de dèficit públic entre 2011 i 2012 i garantir així el compliment dels objectius de dèficit màxim del 5,7% aquest any, el 4,5% el 2012 i el 3% el 2013.\nLa iniciativa governamental ha estat presentada juntament amb una rebaixa de les previsions de l'executiu sobre el creixement econòmic francès, que serà del 1,75% el 2011 i 2012, i no del 2% i 2,5%, respectivament, segons les últimes estimacions governamentals.\nFillon ha anunciat a més una altra sèrie de mesures, entre les quals es preveu una modificació de l'impost sobre societats, la supressió d'alguns "nínxols fiscals" o l'increment de la pressió fiscal sobre algunes rendes de capital i sobre els avantatges fiscals de certes inversions immobiliàries destinades als serveis.


Wikiloc | Ruta Pirinexus en tres dies-track sencer\n2 dies 5 hores 24 minuts\nLa primera idea era fer la Pirinexus en tres dies amb tres etapes compensades en quilometratge i dormint al ras amb sac i estora inflable.\nLa primera jornada l'havia preparat per dormir just passat la Jonquera, en una ermita anomenada Sant Jaume de Canadal però, com moltes vegades, les coses s'han d'acabar improvisant i no surten com les tens previstes.\nA les quatre de la tarda i sota un sol de justícia, em trobo ja a la Jonquera, amb més de 135 km fets i amb tota una tarda d'estiu per endavant. Estic bé de forces i el terreny sec de la zona i l'hora del dia, fan que decideixi continuar endavant i avançar una mica més.\nEn aquest escenari s'hi afegeix que, des de Prats de Molló, porto un raid trencat a la roda del darrera i volta molt torta, em fa patir que en qualsevol moment em quedi inutilitzada; per postres, en un taller de Ceret, no m'ho han volgut arreglar i em volien fer esperar fins l'endemà.\nPer tant, parteixo de la premissa que tot el que sigui avançar quilòmetres fins a pobles on pugui recórrer a un taller o botiga en cas de quedar-me sense roda, serà benvingut.\nLa qüestió és que després de gairebé 180km arribo a Sant Pere Pescador a les 7 de la tarda i 12 hores sobre la bicicleta.\nAquesta jornada es desenvolupa majoritàriament per carretera exceptuant un curt tram de sender entretingut després de Sant Joan de les Abadesses (atenció tancats de filferro posats per algun propietari emprenyat), tot seguit via verda d'Arlés a Elna i pista del Coll de Panissars a la Jonquera. La resta fins a Sant Pere Pescador, són ràpides pistes rurals asfaltades, pistes de terra i algun tram de corriol.\nA Sant Pere pescador dormo sobre l'herba dels voltants del nou magatzem de l'ajuntament. Atenció amb els mosquits, que em van fotre la nit enlaire i els aspersors que em van donar el bon dia a quarts de sis del matí mullant-me el sac de dormir i totes les pertinences\nTercera etapa i última\nMolt curta i plàcida ja que les dues primeres, sobretot la primera, van ser molt llargues.\nPoca cosa a afegir d'una via verda ja clàssica que uneix Girona amb Olot.\nMolt planera a l'inici, un tram una mica costerut amb fortes rampes entre el Pasteral i Amer i pujada progressiva fins el Coll de Bas.\nAbans d'entrar a la plana garrotxina, faig parada per esmorzar al restaurant la Caseta de les Planes d'Hstoles.\nPassat el Coll de Bas, el qual es traspassa per la carretera local, tornem a la vía verda en suau baixada fins a Hostalets d'en Bas i tot seguit els darrers 8 quilòmetres fins a Olot, posant punt i final a la ruta.\n1 Botiga-Taller de bicicletes\n1 Coll de Panissars\n1 Coll de Sentigosa\n1 Prats de Molló\n3 Hostalets d'en Bas\n3 Inici Carrilet\n3 La Cellera de Ter\n3 Les Planes d'Hostoles\n3 Les Preses


El nou aparcament habilitat darrere dels Mossos. Ajuntament de les Borges\nLes Borges Blanques inaugurarà dissabte el nou aparcament d'autocaravanes, que ha habilitat el consistori en un terreny que es troba darrere de la comissaria dels Mossos d'Esquadra. L'acte coincidirà amb la primera Trobada d'Autocaravanes que acollirà la capital de les Garrigues i a la qual s'han inscrit unes 80 persones i unes 40 autocaravanes.\nEls actes començaran dissabte al matí, a 2/4 d’11, amb la rebuda dels participants i la inauguració del nou equipament a càrrec de l’alcalde, Enric Mir, i el president de la Unió Caravanista de Catalunya, Xavier Agustí. Seguidament tindrà lloc un tast d’olis i maridatge amb productes locals a càrrec del professor de l’institut Josep Vallverdú, Josep Mª Audí, al Centre d’Empreses Innovadores de les Borges. A les 2 del migdia, els assistents podran assaborir l’autèntica cassola de tros de les Garrigues a la sala Grums, i per a la tarda s’han programat visites al Molí de Cal Gineret, a l’Espai Macià i al centre històric del municipi.\nPer a diumenge s'ha programat una excursió a la fortalesa dels Vilars d'Arbeca i un tast de vins i una visita guiada al celler Vinya els Vilars d'Arbeca.\nVisites guiades i nova web per fomentar el turisme\nEl regidor de Promoció Econòmica de les Borges, Jordi Ribalta, ha explicat que l’acció s’emmarca dins de les iniciatives de promoció del turisme del municipi entre les quals destaquen la creació de visites guiades, amb la incorporació de tres guies turístiques, i la creació d’una pàgina web encarada al foment del turisme i a la promoció i consum dels productes locals.\nLlegit 365 vegades\tDarrera modificació el Dijous, 13 Setembre 2018 16:45\nMés en aquesta categoria: « La colla sardanista Brut Natura de les Borges celebra el 20è aniversari amb una exposició i un vermut popular\tEl desviament per l'AP-2 evita el pas d'uns 1.400 camions diaris per l'N-240 entre Montblanc i les Borges »


Més d’un centenar de persones assisteixen a la presentació de la candidatura d’Amb tu a la Pobla que encapçala Jaume Ruix | tucomarca.com\nMés d’un centenar de persones assisteixen a la presentació de la candidatura d’Amb tu a la Pobla que encapçala Jaume Ruix\nAdded by administrador on 2 abril, 2019.\nSaved under Camp de Túria, Finestra, La Comarca, La Pobla, Política\nTags: La Pobla\nDissabte passat el partit Amb tu va presentar a Jaume Ruix com a candidat a l’alcaldia de la Pobla de Vallbona.\nDissabte passat el partit Amb tu va presentar a Jaume Ruix com a candidat a l’alcaldia de la Pobla de Vallbona després que fa una setmana triessin mitjançant primàries a Ruix com a cap de llista. L’acte de presentació ho van celebrar a La Casa Gran i hi van assistir més d’un centenar de poblanos i poblanas que van omplir el saló on es va celebrar l’esdeveniment.\nEn l’acte van intervenir Manolo Martínez, alcalde de Gàtova i president provincial de Amb tu; Diumenge Vermell, candidat al Parlament Europeu i Yolanda Santos, vice-presidenta de Amb tu a nivell nacional, i finalment va ser Jaume Ruix qui va dirigir unes paraules als assistents, on va exposar diferents propostes que Amb tu portarà en el seu programa el 26 de maig i també va explicar tot el creixement que està tenint el partit ” verd ” a la Pobla de Vallbona.\nJaume Ruix va explicar en el seu discurs que ” som molts els poblanos que estem cansats de veure sempre les mateixes cares en la política, perquè al cap ia la fi de tots els partits es presenten els mateixos, però perquè la Pobla creixi i millori necessitem a gent nova, que tingui ganes i il·lusió que aportacions noves idees ”. ” Sóc jove i em presento com a candidat a l’alcaldia perquè la gent es de compte que els joves de la Pobla tenen molt a aportar al nostre poble ”, aquesta va ser una de les frases de Ruix més aplaudides pels assistents.\nFinalment, Jaume Ruix ha valorat que ” la Casa Gran se’ns ha quedat petita, perquè cada vegada són més els veïns que estan il·lusionats en aquest projecte, ja que s’adonen que la Pobla és el primer i que tenim potencial per ser un municipi referent a la Província de València ”.\nPer ara Amb tu encara no ha revelat els noms dels membres que acompanyaran a Jaume Ruix en la seva llista, però asseguren que és ” gent que es coneix molt la Pobla i que els poblans reconeixeran a l’instant ”.\nEl proper 6 de juliol tindrà lloc a Bunyol el concert “A tres Bandes” de l’Associació Musical Bunyol-Cullera-Llíria by redacción tucomarca.com - Comenta esta notícia\nAlumnat i famílies del CEIP Blasco Ibáñez realitzen una dinàmica participativa dins el projecte “Xest Decideix” per configurar patis inclusius by redacción tucomarca.com - Comenta esta notícia\nUtiel Gastronòmica busca nova imatge per a la XXIV edició de la Fira by redacción tucomarca.com - Comenta esta notícia\nL’hotel Les Arenes va acollir aquest dilluns la trobada #placerBOBAL 2019 by redacción tucomarca.com - Comenta esta notícia\nEl Ple de l’Eliana tria a Salva Torrent com a alcalde en la seua sessió d’investidura by redacción tucomarca.com - Comenta esta notícia


Es mantenen els bons resultats per als equips del futbol sala base. En una nova d’èxit han puntuat els cinc equips base.\nSènior B: Primer empat (3-3)\nLa primera part va ser molt igualada amb ocasions per a tots dos equips. Alex Verdejo va marcar l’1-0, de penal, resultat amb què es va acabar la primera part. La possessió de pilota era pels blaugrana mentre els visitants esperaven l’errada local en l’elaboració per sortir al contraatac. A la represa, el Ripollet va aprofitar una superioritat per fer l’empat a un. A partir d’aleshores els d’Albert Canillas van reaccionar i van disposar de diverses ocasions, fins que en una d’aquestes Alex Peramos va fer el 2-1 després d’aprofitar una pilota morta a la frontal de l’àrea.\nPoc després, Roger Bonet va finalitzar una bonica jugada col•lectiva. El Barça va tenir l’oportunitat de sentenciar el partit, però no les van aprofitar. El Ripollet va retallar distàncies, i a falta de només vuit segons pel final van fer valer el seu atac de cinc per empatar el matx. Tot i el resultat final d’empat a tres, el FC Barcelona segueix líder abans de la complicada visita a la pista del Corbera la pròxima setmana.\nJuvenil: Sentència a la represa (13-1)\nL’equip juvenil es va enfrontar el Manresa FS en un partit de màxima rivalitat perquè en els darrers anys els manresans havien eliminat el Barça dues vegades a la Copa Catalunya i perquè es tracta d’un dels equips candidats a lluitar pel campionat de lliga. El resultat final va ser de 13 a 1 a favor dels locals, tot i que a la mitja part es podia pensar en un marcador més ajustat (4 a 0 al descans). El Barça va haver de treballar de valent contra una defensa molt intensa i activa dels manresans i els va costar molt imposar-se a l'inici.\nDesprés de la represa, però, els blaugranes van treure forces per començar a elaborar jugades col•lectives d'alt nivell que els va permetre anotar 3 gols ràpidament. Amb 7 a 0 el Manresa ho va intentar amb porter-jugador, però amb el seu joc de cinc van continuar arribant gols del Barça -un el va fer Òscar, el porter local, de porteria a porteria amb un xut elevat- fins arribar el 12 a 0. Després del gol de l'honor del Manresa va arribar el tretzè i definitiu (13 a 1). El tècnic Miguel Àngel Palomar destacava l'actuació del seu porter, l'Òscar, que va protagonitzar aturades increïbles i va fer gol de camp a camp; la d’Oriol Serrano, autor de quatre gols i la de l’Éric Martel, que reapareixia després d'una lesió, i ho va fer amb dos gols i dues assistències.\nL'equip juvenil continua líder de la lliga nacional juvenil amb 18 punts (tres més que Martorell i Les Corts que venen per darrere).\nCadet: Es deixen dos punts (6-6)\nVa ser un partit molt entretingut el què es va disputar a Santa Coloma de Gramenet. El Barça va començar molt bé i es va avançar amb un gol d'Àlex Germán. Els locals van empatar de seguida, però una errada del porter colomenc va suposar l’1-2 obra de Guille. Al descans es va arribar amb el resultat de 2 a 4. A la segona part el domini va continuar sent pel Barça. Ferran va fer el cinquè a falta de 14 minuts per al final. Però quan tot semblava de cara perquè endur-se’n la victòria, el partit va canviar de signe. Amb una falta directa, un error defensiu i un doble penal els locals van empatar a 5 en el breu període de 6 minuts. El partit va embogir aleshores amb contracops a una i altra porteria, i amb els dos equips amb 5 faltes. Després de fallar dos dobles penals el Barça va aconseguir anotar el sisè gol obra de Víctor a dos minuts per al final. Però a la jugada següent els van empatar en una badada defensiva. El partit va acabar amb una circumstància força curiosa. En 25 segons van expulsar dos jugadors, un per banda, i els últims 90 segons es van jugar tres contra tres. Tot i l’empat, els cadets continuen líders a la classificació amb 10 punts.\nPel que fa a l’equip infantil, va guanyar 3-6 a la pista del Marfil Santa Coloma.\nAleví: Dos de dos (1-5; 8-0)\nL’equip va guanyar els dos últims partits disputats. L’un el va jugar dissabte contra el Palau Solità i Plegamans. Els de Carles Martínez es van imposar 8 a 0. Tot i el resultat, al Barça li va costar portar el ritme del partit i moltes vegades es van deixar anar per convertir el partit en una contra rere l’altra. No obstant, el resultat a la mitja part era de 4 a 0, la segona meitat va seguir el mateix guió. El resultat final va ser de 8 a 0. El tècnic destacava les actuacions dels dos porters Izan i Yeray, ja que l’equip aleví es manté com l’equip menys golejat de la categoria, amb només dos gols encaixats en sis partits.\nAbans, els alevins havien disputat el partit aplaçat contra el Futsal Mataró, amb resultat d’1 a 5 al seu favor, amb gols de Pol, Sergi, Edu, Ramesh i Jaume. Ara toca ja pensar en el partit de la setmana vinent, al camp de Les Corts, equip que porta les mateixes victòries que el Barça. Serà un partit on es jugaran més de tres punts.\nCF Corbera – FCB\nDissabte 14, 18:30 h\nDissabte 14, 15:15 h\nDissabte 14, 12:45 h\nFCB – Martorell AE\nDissabte 14, 14:15 h\nLes Corts UBAE AE – FCB\nDissabte 14, 12:30 h


Seny i rauxa en Ramon Llull - Editorial Barcino\nSeny i rauxa en Ramon Llull\nL’obra de Ramon Llull, a set segles de distància, continua interpel·lant-nos. Amb motiu de la commemoració de l’Any Llull, durant l’octubre i el novembre se celebrarà un cicle de xerrades dedicat a l’autor mallorquí, organitzat per la Fundació Carulla i la Fundació Bancària La Caixa. A cada sessió, diversos especialistes en l’obra de Ramon Llull n’oferiran una visió polièdrica i diversa amb voluntat d’aproximar-lo al públic contemporani.\nAl llarg del cicle, que constarà de sis sessions, es farà un repàs per la biografia de l’autor, indestriable de la seva literatura i del seu pensament, com també per altres aspectes que han condicionat la recepció de la figura de Llull, des de les propostes sobre el diàleg intercultural i interreligiós, el paper que va exercir en l’emancipació intel·lectual dels laics, o la seva influència en creadors dels segles XX i XXI.\n4 d’octubre (dimarts): «Ramon Llull, escriptor», a càrrec de Lola Badia.\n11 d’octubre (dimarts): «El pensament de Ramon Llull», a càrrec d’Alexander Fidora.\n18 d’octubre (dimarts): «Ramon Llull, el saber i l’emancipació dels laics», a càrrec d’Albert Soler.\n26 d’octubre (dimecres): «Ramon Llull i el diàleg intercultural», a càrrec de Joan Santanach.\n2 de novembre (dimecres): «L’estètica integrada (fe, coneixement i sensibilitat) de Ramon Llull», a càrrec d’Arnau Puig.\nLes xerrades tindran lloc a la Sala Macaya del Palau Macaya (1r pis), a les 19 h. Inscripcions gratuïtes aquí.\nSi voleu perdre la por a la immensitat de Llull i entendre’n algunes de les vessants més interessants, veniu a les sessions del Palau Macaya i gaudiu de tot el que n’explicaran els qui el coneixen de més a prop!\nOne RESPONSES TO “Seny i rauxa en Ramon Llull”\nMargalida Gelabert Girart says:\n24 octubre, 2016 at 12:38\nAmics, es la primera vegada que estic en comunicació en vosaltres, gracies a la sra. Gloria Judal. No se si podre assistir en tota seguretat, el dia 26 al Palau Macaya, però les vostres activitats són del meu interés. Serà un plaer per mi poder coneixer tots aquetes persones entusiastes que formen part de la vostra Organització.\nEl Codi de Seguretat. Quan s’ha d’utilizar?. Moltes mercès.\nEntrada anteriorFragment del mes. Shakespeare: els sonets més bells\nEntrada següent El blog dels Amics es renova